CELEX: 62009CN0094
Language: fi
Date: 2009-03-06 00:00:00
Title: Asia C-94/09: Kanne 6.3.2009 — Euroopan yhteisöjen komissio v. Ranskan tasavalta

16.5.2009   
            
            
               FI
            
            
               Euroopan unionin virallinen lehti
            
            
               C 113/25
            
         Kanne 6.3.2009 — Euroopan yhteisöjen komissio v. Ranskan tasavalta
   (Asia C-94/09)
   2009/C 113/47
   Oikeudenkäyntikieli: ranska
   
      Asianosaiset
   
   
      Kantaja: Euroopan yhteisöjen komissio (asiamies: M. Afonso)
   
      Vastaaja: Ranskan tasavalta
   
      Vaatimukset
   
   
               —
            
            
               On todettava, että Ranskan tasavalta ei ole noudattanut arvonlisäverodirektiivin (1) 96–98 artiklan ja 99 artiklan 1 kohdan mukaisia velvoitteitaan, koska se ei sovella yhtä ainoaa arvonlisäverokantaa hautaustoimistojen suorittamiin kaikkiin palveluihin ja niihin liittyviin tavaroihin.
            
         
               —
            
            
               Ranskan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio väittää kanteessaan, että Ranskan verolainsäädäntö heikentää arvonlisäverojärjestelmän hyvää toimintaa, koska siinä sovelletaan kahta arvonlisäverokantaa hautaustoimistojen vainajien perheille suorittamiin palveluihin ja toimittamiin tavaroihin, vaikka ne käytännössä muodostavat yhden ainoan monimutkaisen liiketoimen, johon olisi sovellettava yhtä ainoaa verokantaa.
   Kantaja moittii vastaajaa erityisesti siitä, että erottelee perusteettomasti ruumiin kuljetuspalvelun, joka suoritetaan erityisesti tähän tarkoitetulla ajoneuvolla ja johon olisi sovellettavissa alennettu arvonlisäverokanta, muista hautaustoimistojen suorittamista toiminnoista, kuten ruumiin siirtämisen suorittavien kantajien toimittamisesta taikka ruumisarkun toimittamisesta, joihin puolestaan sovelletaan normaalia arvonlisäverokantaa. Vakiintuneen oikeuskäytännön mukaan liiketointa, joka muodostuu taloudellisella tasolla yhdestä ainoasta suorituksesta, ei saataisi keinotekoisesti jakaa, jotta arvonlisäverojärjestelmän hyvää toimintaa ei heikennettäisi. Ylivoimaisesti suurin osa perheistä, jotka pyytävät hautausyrittäjää järjestämään hautajaiset, katsoo, että kyseessä olevat liiketoimet muodostavat yhden ja saman suorituksen.
   Komissio riitauttaa vastaajan valinnan soveltaa alennettuja muuttuvia verokantoja hautaustoimistojen suorittamaan palveluihin. Arvonlisäverodirektiivin 98 artiklan 1 kohdan säännösten perusteella ei ole sallittua soveltaa alennettua verokantaa tiettyihin kuljetuspalveluihin ja normaalia verokantaa kyseessä olevien yritysten suorittamiin muihin palveluihin niin, että todellisen verokannan taso jää välttämättä Ranskassa sovellettavaa normaalia verokantaa alhaisemmaksi. Lisäksi tämän alennetun verokannan taso vaihtelee liiketoimittain tapauskohtaisesti sen painoarvon mukaan, joka alennetun verokannan alaisilla suorituksilla on, mikä on myös kyseessä olevan direktiivin perusteella kiellettyä.
   
      (1)  Yhteisestä arvonlisäverojärjestelmästä 28.11.2006 annettu neuvoston driektiivi 2006/112/EY (EUVL L 347, s. 1).